CELEX: 32021D0837
Language: et
Date: 2021-05-06 00:00:00
Title: Nõukogu otsus (EL) 2021/837, 6. mai 2021, Euroopa Liidu võetava seisukoha kohta rahvusvahelises troopilise puidu nõukogus seoses 2006. aasta rahvusvahelise troopilise puidu lepingu pikendamisega

26.5.2021   
               
               
                  ET
               
               
                  Euroopa Liidu Teataja
               
               
                  L 185/23
               
            
         NÕUKOGU OTSUS (EL) 2021/837,
         6. mai 2021,
         Euroopa Liidu võetava seisukoha kohta rahvusvahelises troopilise puidu nõukogus seoses 2006. aasta rahvusvahelise troopilise puidu lepingu pikendamisega
         EUROOPA LIIDU NÕUKOGU,
         võttes arvesse Euroopa Liidu toimimise lepingut, eriti selle artikleid 192 ja 207 koostoimes artikli 218 lõikega 9,
         võttes arvesse Euroopa Komisjoni ettepanekut
         ning arvestades järgmist:
         
                     (1)
                  
                  
                     Liit sõlmis 2006. aasta rahvusvahelise troopilise puidu lepingu (edaspidi „2006. aasta leping“) nõukogu otsusega 2011/731/EL (1) ja see jõustus 7. detsembril 2011.
                  
               
                     (2)
                  
                  
                     2006. aasta lepingu artikli 6 kohaselt on rahvusvaheline troopilise puidu nõukogu Rahvusvahelise Troopilise Puidu Organisatsiooni kõrgeim organ, kuhu kuuluvad kõik nimetatud organisatsiooni liikmed.
                  
               
                     (3)
                  
                  
                     2006. aasta lepingu artikli 44 lõike 1 kohaselt kehtib kõnealune leping kümme aastat pärast selle jõustumist, st kuni 6. detsembrini 2021, välja arvatud juhul, kui rahvusvaheline troopilise puidu nõukogu otsustab 2006. aasta lepingu artikli 12 kohaselt erihäälteenamusega seda pikendada, selle osas uusi läbirääkimisi pidada või selle lõpetada. 2006. aasta lepingu artikli 44 lõike 2 kohaselt võib rahvusvaheline troopilise puidu nõukogu otsustada pikendada 2006. aasta lepingut kahe perioodi võrra, millest esialgne periood kestab viis aastat ja täiendav periood kolm aastat.
                  
               
                     (4)
                  
                  
                     Rahvusvaheline troopilise puidu nõukogu teeb otsuse 2006. aasta lepingu pikendamise kohta kas 2021. aasta novembris toimuval 57. istungil või istungitevahelisel ajal ilma koosolekuta.
                  
               
                     (5)
                  
                  
                     2006. aasta lepingu pikendamine esialgu viieks aastaks on liidu huvides, kuna Rahvusvahelise Troopilise Puidu Organisatsiooni finantsseisundi taastamine on veel algusjärgus ning organisatsioon on reformimas oma finantsstruktuuri.
                  
               
                     (6)
                  
                  
                     On asjakohane määrata kindlaks liidu nimel võetav seisukoht rahvusvahelises troopilise puidu nõukogus seoses 2006. aasta lepingu pikendamisega,
                  
               ON VASTU VÕTNUD KÄESOLEVA OTSUSE:
         
            Artikkel 1
            Seisukoht, mis võetakse liidu nimel rahvusvahelises troopilise puidu nõukogus, on anda nõusolek 2006. aasta rahvusvahelise troopilise puidu lepingu pikendamiseks esialgseks viieaastaseks perioodiks või hääletada selle poolt.
         
         
            Artikkel 2
            Käesolev otsus jõustub selle vastuvõtmise päeval.
         
         
            Brüssel, 6. mai 2021
            
               
                  Nõukogu nimel
               
               
                  eesistuja
               
               J. BORRELL FONTELLES
            
         
         
            (1)  Nõukogu 8. novembri 2011. aasta otsus 2011/731/EL Euroopa Liidu nimel 2006. aasta rahvusvahelise troopilise puidu lepingu sõlmimise kohta (ELT L 294, 12.11.2011, lk 1).